《送晁监丞赴婺州关市之役》
宋代·王禹偁

关征市赋縻贤俊，谁爱此官为吏隐。
将作晁丞于役时，婺女星临海边郡。
黄绢辞高位尚卑，白华行洁身犹困。
会待时来即并伸，也知道在终无闷。
君不见路随含笑坐市中，屈身岂愧丹阳尹。
又不见张生狂醉恋扬州，冬瓜堰下甘肥遁。
此行况是奉皇华，收丈轻舠载一家。
携瓶下岸买竹叶，挂席背风穿蓼花。
霜晴震泽初尝橘，泉过惠山应试茶。
虎溪晓云灵隐雪，钱塘夜潮照湖月。
密排诗景在途中，旋吟新句教儿童。
渐近金华见隼旟，五马来迎使者车。
应知骥足暂拘绊，八咏楼开频启宴。
醉中官妓乞歌诗，剡溪纸贵抄新词。
他年谁献子虚赋，召入金门五云路。
因思元白在江东，不似晁丞今独步。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。